Skuif die digitale wêreld vir 'n rukkie opsy en herwin gesinstyd - Jou Gesin | Solidariteit WêreldJou Gesin | Solidariteit Wêreld
Tuis › Artikels › Skuif die digitale wêreld vir 'n rukkie opsy en herwin gesinstyd
Skuif die digitale wêreld vir 'n rukkie opsy en herwin gesinstyd
Digitale detoks is die gonswoord onder jappies en die inding is om na duur wegbreekkampe toe te gaan om die verslawing aan slimfone en media te breek en net weer te verenig met familie en vriende.
Ongelukkig is dit so dat ons kinders reeds van kleintyd neig na digitale aanlyn afleiding, videospeletjies, slimfone en Netflix en dan sosiaal afgetrokke en onbetrokke raak by die gesin. Detoks selfoon- en digitaalverslaafde gesinslede met kaarte, bordspeletjies en legkaarte en herstel verbrokkelde gesinstyd; dit klink dalk outyds, maar moet nie die sosiale en opvoedingswaarde van hierdie speletjies onderskat nie.
Die gesegde is dat ʼn gesin wat saam eet, bymekaar bly en dit geld ook vir saam speel. Maak dus doelbewus tyd vir die gesin om saam speletjies te speel. Daar is ʼn paar reëls waarby streng gehou moet word: geen selfoon of onderbreking om sporttelling op TV te kyk nie, geen slegte humeur as een verloor nie, speletjies word klaar gespeel, geen gestakery as een begin verloor nie, en geen oneerlikheid nie. Met kaart- en bordspeletjies leer die spelers een van die belangrikste sosiale vaardighede: om hul beurt af te wag, beleefd te wees en met waardigheid te wen of te verloor en beleefde interaksie met ander. ʼn Verdere voordeel is dat kinders leer om te fokus, strategies te dink, om nie impulsief te wees nie; besluitneming en vingervaardigheid en oneerlikheid sal iewers in die spel uitgewys word.
ʼn Pak van 52 speelkaarte sal verseker dat oud en jonk fokus en dit is ʼn goeie geheue-oefening. Verskeie speletjies kan van die internet gekry word en hoef nie ingewikkeld te wees nie. Speel as ʼn paar met jou kind totdat die kind die reëls van die spel ken en gereed voel om self besluite te neem en gevolge te kan dra en verwerk. Met speelkaarte leer die kind ook om te onderskei tussen die soorte kaarte wat bymekaar hoort en om strategies te speel.
Legkaarte vereis visuele en ruimtelike redenasie ─ hoeveel stukkies sal in die spasie pas ─ aandag aan detail en samewerking met ander gesinslede. ʼn Heerlike vakansieprojek is om ʼn groot legkaart aan te skaf waaraan die hele gesin kan werk en wat later geraam kan word vir die gesinskamer. As alternatief kan jy jou eie legkaarte maak of die kinders kan vir mekaar legkaarte maak. Gebruik enige groot prent, byvoorbeeld ʼn volbladadvertensie uit ʼn koerant of tydskrif. Plak dit op harde karton en sny dit in blokkies of driehoeke na gelang van die kreatiwiteit en ouderdom van die kinders. Ou padkaarte kan ook gebruik word; die kinders moet paaie, provinsies en riviere bymekaar laat pas.
Bordspeletjies, waarvan daar soveel op die mark is, sal oneindige pret verskaf en verskeie kognitiewe en sosiale vaardighede verskerp. Kyk gerus by tweedehandseboekwinkels of liefdadigheidswinkels vir speletjies sodat daar altyd ʼn nuwe uitdaging is. Afgesien van die gesinsamehorigheid wat gekweek word, is seker een van die grootste waardes van kaart-, legkaart- en bordspeletjies dat die kind wat ʼn onderpresteerder is, ook ʼn geleentheid kry om te wen en homself of haarself na waarde te skat.